**ZAPISNIK**

s **9. sjednice** Gradskog vijeća Grada Makarske,

održane **27. svibnja 2022.** godine

u gradskoj vijećnici

***(tonski zapisnik sjednice je dostupan na www.makarska.hr)***

Početak u 09.00 sati.

Tajnica Gradskog vijeća Grada Makarske Lara Rakušić Ivanković konstatirala kako je temeljem elektronske prijave utvrđen kvorum te da je na sjednici nazočno 14 od 15 vijećnika kao i da je održavanje sjednice pravovaljano.

 **Sjednici nazočni vijećnici:**

1. Gordana Muhtić
2. Marina Puharić
3. Jakov Lovreta
4. Frane Filipeti
5. Tina Međurečan
6. Jurica Klarić
7. Jakša Jurasović
8. Jure Brkan
9. Marko Raos
10. Marko Ožić-Bebek
11. Miro Mucić
12. Joze Vranješ
13. Ivana Miočević Franić
14. Petar Kelvišer
15. Stjepan Zelić

Odsutni vijećnici:

1. Jure Brkan

 **Ostali nazočni:**

 1. Zoran Paunović, gradonačelnik Grada Makarske

 2. Antonia Radić Brkan, zamjenica gradonačelnika Grada Makarske

 3. Lara Rakušić Ivanković, tajnica Gradskog vijeća Grada Makarske

 4. Tonći Batinić, savjetnik u Upravnom odjelu za opće poslove i imovinu Grada

 5. Sandra Vranješ, privremena pročelnica Upravnog odjela za javne potrebe i društvene

 djelatnosti

 6. Matko Lovreta, privremeni pročelnik Upravnog odjela za razvoj Grada

 7. Ivana Kraljević Radalj, privremena pročelnica Upravnog odjela za proračun, financije i

 naplatu potraživanja

 8. Antonijo Zec, upravitelj Pogona za obavljanje komunalnih djelatnosti u Gradu

 Makarskoj

**Predstavnici medija:** RMR, Cropix - Ivo Ravlić, TV Jadran – Studio Pašalić,

Makarska danas – Ozren Franić i Ivona Čirak

Predsjednica Gradskog vijeća Gordana Muhtić je na temelju čl. 82. Poslovnika o radu Gradskog vijeća Grada Makarske konstatirala da je sjednici nazočna većina vijećnika.

Himna „Lijepa naša domovino“

Na temelju članka 70. Poslovnika o radu Gradskog vijeća Grada Makarske predsjednica Gradskog vijeća Grada Makarske je objavila popis vijećnika koji su se prijavili za postavljanje vijećničkih pitanja i otvorila vrijeme predviđeno za vijećnička pitanja.

**Vijećnik Frane Filipeti,** postavlja pitanja:

1. Prvo pitanje odnosi se na tržnicu. Znamo da je u proteklo vrijeme po medijima se piše svašta pa eto neka nam pobliže to malo razjasni.
2. Drugo pitanje se odnosi na projekt „Čist grad“ i molim vas gradonačelniče da nam rečete svoje dojmove o projektu i da li ste zadovoljni učinjenim.

**Gradonačelnik Grada Makarske Zoran Paunović,** odgovara na postavljeno pitanje:

1. Evo što se tiče same tržnice činjenica je da je dosta naklapanja, krivih informacija u eteru u posljednje vrijeme što se gradske tržnice tiče. Evo ja sam jučer imao sastanak sa predstavnicima prodavača na samoj tržnici gdje im je predočena cijela dokumentacija i tijek cjelokupnog procesa. Dakle što se događalo, koji su nam nekakvi sljedeći potezi, što nas čeka. Ja ću ovdje samo kratko ponoviti, dakle nakon što je tržni inspektor izašao na gradsku tržnicu u desetom mjesecu prošle godine te utvrdio kako naša tržnica zapravo nema minimalne tehničke uvjete on je podnio prekršajni nalog protiv mene i protiv Grada Makarske. Ja ću ovdje samo kratko čisto da vidite o čemu se radi. Dakle prekršajni nalog prvookrivljeni Grad Makarska, drugookrivljeni Zoran Paunović krivi su, krivi su jer su 15.10. u svojstvu trgovca pružali usluge djelatnosti trgovine na malo na štandovima jer prodajni objekt nema ishodovano rješenje itd., izriče se naravno novčana kazna okrivljenoj osobi po stavci 1. u iznosu od 5.000,00 kuna i naravno drugookrivljenoj osobi meni u stavci 4.000,00 kuna. Također za ovaj stavak 2. okrivljenoj pravnoj osobi se iznos od 30.000,00 kuna se dodjeljuje kazna znači Gradu Makarskoj, te meni kao odgovornoj osobi također 3.000,00 kuna, radi se dakle o prekršajnom nalogu koji je podnesen u četvrtom mjesecu. Nakon toga je došlo rješenje u kojem se zabranjuje jedinici lokalne samouprave Gradu Makarska da na prostoru tržnice u Makarskoj obavlja djelatnost trgovine na štandovima, također u tom rješenju piše da žalba protiv ovog rješenja ne odgađa izvršenje. Tu su naravno navedeni svi ostali razlozi, da sada ne čitam pojedinačno, mi smo se naravno žalili na to. U tom nekakvom prvom prekršajnom postupku koji se vodio zato što tržnica nema minimalne tehničke uvjete i što nismo dostavili pod navodnike podatke o odgovornoj osobi iako je logično da se zna da je odgovorna osoba u lokalnoj upravi gradonačelnik mi smo se žalili i u toj prvostupanjskoj smo oslobođeni, međutim nanovo je podnesena žalba i to ide na viši sud u kojem još uvijek ne znamo kakva će sudbina biti tog prvog prekršajnog postupka. A u drugom prekršajnom postupku koji se vodi zbog ne postupanja po izvršnom rješenju gdje je zabranjen rad tržnice održana je rasprava, također se još uvijek čeka presuda. U upravnom postupku državni inspektorat je dana 04.11. donio rješenje kojim zabranjuju rad na prostoru tržnice dok se ne donesu MTU, dakle minimalni tehnički uvjeti, također smo podnijeli žalbu protiv ovoga rješenja, također se još uvijek čeka odluka. U upravnom postupku od 30.12.2021. utvrđeno je kako je rješenje postalo izvršno i protiv tog rješenja je podnesena također žalba i podnili smo prijedlog za odgodu izvršenja. U svakom slučaju sukus cijele priče da ne duljim je dakle za tržnicu nisu godinama ishodovani minimalni tehnički uvjeti iz razloga što nema preduvjeta da tržnica ima uporabnu dozvolu. Glavna zapreka u toj priči jer se tamo nalazi tenda, tenda koja je nelegalno izgrađena koja se ne može legalizirat s obzirom da je izgrađena nakon 2011. godine. Jedino rješenje koje postoji u međuvremenu dakle sad u petom mjesecu možda vam nisam to još u cijelom postupku rekao, u petom mjesecu je u međuvremenu zbog različitih natpisa u javnosti po određenim portalima, izašla je građevinska inspekcija koja je dala rok 120 dana da se tenda ukloni. Dakle tenda je napravljena nelegalno, građevinska inspekcija je na pisanje medija izašla na teren i utvrdila da je nelegalna i da se u roku od 120 dana mora ukloniti. Tako da evo nekakvi naši budući koraci su da je potrebno ukloniti tendu. To će se napraviti u skorom roku, mi smo zatražili ponudu o uklanjanju tende kako bi naš ured mogao izaći na teren, naš ured za građevinarstvo i izdati uporabnu dozvolu. Na osnovu te uporabne dozvole mogu se tražiti minimalni tehnički uvjeti i na osnovi tih minimalnih tehničkih uvjeta tržnica može legalno raditi.

**Zamjenica gradonačelnika Grada Makarske Antonia Radić Brkan,** odgovara na postavljeno pitanje:

1. Evo ja bih samo dodala, nisam stigla izvijestiti gradonačelnika. Mi smo zatražili mišljenje od struke i od pročelnika nekih drugih gradova pa bih samo zaključila možda i taj dio. Dakle u Zakonu o gradnji ne postoji pojam montažno-demontažna konstrukcija, dakle zgrada ili je zgrada, ne postoji termin. Drugo Pravilnikom o jednostavnim građevinama se definira koje se građevine i radovi mogu izvoditi bez građevinske dozvole uz napomenu da sve mora biti usklađeno s prostornim planom. Dakle bez građevinske dozvole i glavnog projekta može se graditi slobodnostojeća ili sa zgradom konstrukcijom povezana nadstrešnica tlocrtne površine do 20 m2 izvan tlocrtnih gabarita postojeće zgrade što bi značilo, dakle ovo je mišljenje struke, da pijaca nije mogla ići prema Pravilniku o jednostavnim građevinama već se moral ishodit građevinska dozvola. Konzultirali smo se i sa nekim pročelnicima u drugim gradovima koji su u principu na ovo napisali da bi oni poslali na građevinsku. Ono što je još važno je da se tržnica nalazi u A zoni zaštite te je potrebno tražiti i odobrenje konzervatora dok se za postojeću nadstrešnicu ona nije zatražila. Tu bi mogli zaključiti da ishođenje dozvole što je već gradonačelnik rekao za izgrađenu građevinu, nakon 2011. 21.06. legalizacija nije moguća. Tako da bi to značilo da svi oni koji pozivaju na takvo rješenje problematiku pijace, zapravo traže da Grad na nelegalan način ozakoni objekt. Evo s ovim bih zaključila.

**Gradonačelnik Grada Makarske Zoran Paunović,** odgovara na postavljena pitanja:

1. Hvala lijepo. Mislim da je sad otprilike da ne bi bilo više ne znam nekakvih šumova u eteru, šumova u javnosti mi smo jučer kažem, maloprije sam rekao održali sastanak sa predstavnicima sa gradske tržnice, jasno smo im dali do znanja koji su nekakvi budući planovi. Činjenica je da moramo po meni raditi sve ono što je u skladu sa zakonom. Napravljeno je kako je napravljeno. Jako puno novaca je potrošeno da se tržnicu uopće napravi, mislim da je nekih preko 500.000,00 kuna možda čak i više, bit će određeni trošak također na teret građana što će se tenda morat ukloniti i u isto vrijeme možemo očekivat da tek nakon što se to napravi, nakon što se podnesu uvjeti za minimalne tehničke uvjete, mi smo naravno u dogovoru sa županijom, također očekujemo da će se taj proces relativno brzo napravit kad se steknu svi uvjeti i onda će tržnica moći dalje normalno poslovat s obzirom da je tržnica tu već desetljećima ako ne i stoljećima.
2. Što se tiče drugog pitanja dakle vezano za „Čist grad“. Hvala također na tom pitanju i9 činjenica je da smo aktivirali smo službe, napravili smo i nekoliko sastanaka i sa predstavnicima mjesnih odbora, napravili smo sa Komunalcem, napravili smo sa predstavnicima našeg Pogona, Redarstva također. U ovom trenutku sastavljen je i napravljen akcijski plan koji je predstavljen na press konferenciji za „Čist grad“. Još uvijek ne mogu reći da sam zadovoljan, ne mogu reći da sam zadovoljan sa stanjem kakvo je u gradu ali vjerujem da će se službe trgnuti, tu prvenstveno mislim na Komunalac, vjerujem da će se zajedno sada vidit ćete kasnije ima točka dnevnog reda u kojoj se Komunalac spaja zajedno s Pogonom da ne bi bilo podijeljene odgovornosti to će sada zapravo bit sve koncentrirano u jednoj osobi, praktički direktoru, jednoj firmi i na osnovu toga mi očekujemo da tu ne bi više trebalo zaista bit nikakvih opravdanja za loše stanje odnosno nečistoću na gradskim ulicama.

**Vijećnica Tina Međurečan,** postavlja pitanje:

1. Moje pitanje se evo odnosi na još jednu aktualnu temu u našem gradu koja zanima naše građane, pa možete nam reći u kojoj je fazi izgradnja dječjeg vrtića na Zelenci?

**Gradonačelnik Grada Makarske Zoran Paunović,** odgovara na postavljeno pitanje:

1. Izgradnja dječjeg vrtića na Zelenki je u završnoj fazi. Oni koji češće prolaze i idu u blizini gradilišta vidi se da je uskoro gotova fasada, unutarnji radovi kreću ovaj tjedan što se tiče kabliranje je završeno, strojarstvo je završeno, kreću uređenje okoliša. Tako da što se samih radova tiče imam čvrsta uvjerenja izvođača i našeg voditelja projekta gospodina Nevena Vranješa da će zaista to biti završeno u roku. Mi smo unazad mjesec i pol dana organizirali također sastanak jer što se same gradnje tiče mislim da tu ne bi stvarno trebalo bit nikakvih problema i sve će bit završeno na vrijeme do sljedeće pedagoške godine. Ono gdje mogu biti određeni zaostaci to su dakle u prikupljanju dozvola. Mi smo kažem prije mjesec i pol dana aktivirali i naše odjele, aktivirali smo također i županiju, razgovarali smo sa stručnim službama vrtića, da se naprave određeni koraci i da se ta procedura doslovno dovede do samog kraja i u onom trenutku kad se dobije uporabna dozvola za sami vrtić da taj dokument bude zapravo samo možda jedan ili dva dana nekakav period u kojem kad ga dobijete aplicirate i dalje zapravo stručne službe županije, stručne službe ministarstva izađu na teren da se dobiju svi potrebni uvjeti za rad. Tako da ja vjerujem i optimističan sam po tom pitanju. Kako će se stvari odvijati mi ćemo pravovremeno obavještavati javnost. Ukoliko bude još kakvih dodatnih kašnjenja također ćemo poduzeti određene korake da izvijestimo javnost i da zapravo stisnemo više da bi vrtić zaista otvorio se u što kraćem mogućem roku. Cilj nam je svima da naša djeca imaju adekvatan smještaj i da naši roditelji koji su zaposleni imaju pravo na vrtić u ovoj sljedećoj godini.

**Vijećnik Stjepan Zelić,** postavlja pitanja:

1. Prvo pitanje je vezano uz odluku o uklanjanju kučica na Peškeri. Zakupcima je dat rok za iseljenje do 01. studenog ove godine, što će biti sa zakupcima nakon toga roka, odnosno što će biti nakon što se isele s Peškere? Je li Grad razmišljao da dosadašnjim zakupcima sa Peškere koji su godinama uredne platiše osigura alternativnu lokaciju jer kao što znamo ne radi se o maloj svoti novca koja od strane zakupnika ide u proračun Grada. isto tako na tiskovnoj konferenciji je navedeno, vezano za istu temu, da će sve građevinske dozvole bit gotove najvjerojatnije do siječnja 2023. godine, ali je više realno da će biti kasnije. Ako sva ova dokumentacija ne bude gotova do ljetne sezone 2023. da li zakupci mogu ostati raditi tu sezonu na svojim lokacijama?
2. Srednja škola fra Andrije Kačića Miošića broji preko 500 polaznika i predstavlja rasadište kvalitetnih kadrova od matematičara, sportaša, hotelijera, jezičara, itd. Stječe se dojam da u školu na Dugišu kako je izgrađena nije uloženo puno. Svjestan sam da je formalni osnivač škole županija Splitsko-dalmatinska no držim da bi Grad Makarska trebao potaknuti razgovor pa čak i zahtijevati od nadležnih da se za početak konačno uredi fasada i okoliš škole a nakon toga postepeno i unutrašnji dijelovi škole. Moje pitanje glasi hoće li se Grad Makarska uključiti u obnovu fasade i uređenje dvorišta ove škole? Ovo naša djeca zaslužuju i mi kao predstavnici građana u Gradskom vijeću smo dužni voditi računa o njihovim interesima.

**Gradonačelnik Grada Makarske Zoran Paunović,** odgovara na postavljena pitanja:

1. Evo odgovor na vaše prvo pitanje, pokušat ću bit što jasniji to je zaista goruća tema i drago mi je da ste to postavili. Ja sam već sa sigurno desetak osoba sa Peškere primio sam ih četvrtkom kada primam građane, ja sam stekao na neki način dojam da je svima njima jasno da Peškera u ovakvom obliku kakav je danas jednostavno više ne može egzistirati. Oni se zaista slažu s time, svjesni su toga ali na kraju uvijek se postavlja pitanje što će bit s nama, to je ključno pitanje. U redu mi smo za promjene, mi bi zaista stvarno htjeli i željeli i Peškera u ovom okviru kako trenutno djeluje nije u redu i nije dobro i nered je itd. ali uvijek se postavlja pitanje što će bit s nama. Čak je i zatražen evo nedavno sastanak preko udruženja obrtnika, ja vjerujem da ćemo u narednom periodu sjesti na isti način kako smo sjeli sa ugostiteljima kada je išla odluka o Pravilniku za staru gradsku jezgru i tu se zaista u tom nekakvom narednom periodu, vrlo skorom periodu, moramo samo pogledat raspored, će svi imat priliku reći što ih tišti, imat će priliku iznijeti svoje stajalište. Ja se nadam da će se građani sjetiti našeg ključnog obećanja iz kampanje, snimljen je ako se sjećate i video o tome koji je dostupan na facebook stranici, to ključno obećanje je da ćemo Peškeru u dogovoru sa strukom urediti kao centar urbane prirode, da na toj lokaciji stvorimo reprezentativni i turistički i ekološki održiv prostor. Peškera je naša nova prilika da transformiramo kompletan doživljaj destinacije i da Makarsku prezentiramo u novom svjetlu. Ja zaista mislim da je svima nama ovo povijesna prilika da napravimo onaj zaokret gdje ćemo se odmaknuti od ove vrste turizma koja nas guši, koja nas troši maksimalno, koja troši naše resurse, te da ćemo se okrenuti onim selektivnim, kvalitetnijim oblicima turizma koji su održivi. Svi koji rade na Peškeri su poduzetnici, ja sam dugo godina bio poduzetnik prije nego što sam ušao u politiku i točno znam s kojim se dilemama ekipa na Peškeri susreće. U duhu svakog poduzetnika, svakog obrtnika je da traži nove poslovne prilike, da svoja stečena znanja monetizira, da zapošljava ljude, da poštuje prava radnika. Ovaj projekt Peškere koji je sada zapravo, koji će bit, koji je predstavljen u skladu sa strukom je, mislim da je zaista o najveći projekt koji bilo koja gradska uprava od Hrvatske samostalnosti, mislim na Makarsku gradsku upravu ima, ima prilike provesti i ono što sam rekao na početku mi ćemo ovdje zaista to provesti, to već radimo u dogovoru sa strukom. Znam da ljude sve zanima što će bit, mi još uvijek nemamo odgovor na to šta će bit jer je u tijeku natječaj. Taj arhitektonsko urbanistički natječaj ja vjerujem da će polučit dobre rezultate i svi rezultati Peškere kakva će ona bit u budućnosti će bit predstavljeni javnosti. Prva nagrada koja osvoji, dakle rad koji osvoji prvu nagradu mi ćemo s njima sklopiti ugovor, ako bude potrebno nekakve manje dorade ćemo napraviti i ja vjerujem da će Peškera novo ruho dočekati tamo negdje 2024., tako da zaista mislim da nam je ovo svima prilika i tu zaista mislim da moramo bit složni, stvarno mislim da tu moramo bit složni. Tu ne smije bit nikakvog politikanstva sve smo prepustili struci, s obzirom da nam je to stvarno povijesna prilika radimo na način kako zaista mislimo da je ispravno i vjerujem da će rezultati po tom pitanju bit dobri i kvalitetni. Ne znam je li to dovoljno dobar odgovor na to pitanje.
2. Što se tiče drugoga pitanja vezano za Srednju školu fra Andrije Kačića Miošića tu se u potpunosti slažem. Nas je prošle godine dočekala ako se sjećate u ono vrijeme kad su bile vrućine, kad se onesvijestila maturantica, uvjeti u zgradi srednje škole se neadekvatni, izrazito loši, ja mislim da se nisu mijenjali od kada sam ja išao u srednju školu. Ja sam srednju školu završio ’98 godine. Ono što mi radimo po tom pitanju je da sam ja evo primjerice samo prošli tjedan dana dva puta sjeo sa pročelnikom Tomom Đonlićem, u dva navrata smo razgovarali o upravo toj temi, napravljen je, Tomo Đonlić je inače pročelnik u županiji, činjenica je da je srednja škola pod jurisdikcijom županije, projekt je napravljen, projekt energetske obnove je napravljen. Mislim čak da je njima u županiji više neugodno koliko se dugo čeka na rješavanje te priče, međutim nije sve niti u njihovim rukama, dakle nama su svima vezane ruke dok se ne riješe imovinsko-pravni poslovi a Grad, ulaganje Grada u tuđu imovinu to je škakljivo pitanje. Dakle to je nešto zbog čega bih ja mogao završiti u USKOK-u i doslovno u zatvoru. Dakle o čemu se radi, radi se o tome da primjerice ako gospodin Kelvišer ima kuću pa da primjerice Grad uloži u kuću u obnovu gospodina Kelvišera ili bilo koje druge osobe. Sa zadovoljstvom da, ali odgovorna osoba u Gradu kažem može završiti u zatvoru. Po tom pitanju moraju se jasno definirati odnosi, županija je vlasnik toga, imovinsko-pravni odnosi na kojima se zgrada srednje škole nalazi jednostavno nisu riješeni, čeka se rješenje, u onom trenutku kad se napravi rješenje projekt je tu ja vjerujem da će se realizirat vrlo brzo.

**Vijećnik Stjepan Zelić,** komentar odgovora:

1. Ja se zahvaljujem samo eto nadodao bih vezano za ovu školu, znam da je to pod županijom, naravno da nisam mislio da Grad ulaže dok nije riješena sva dokumentacija za to, pitanje je bilo usmjereno na to da kad sva ta dokumentacija bude riješena da u suradnji sa županijom Grad znači dogovori možda na nekakav način da sa određenim sredstvima uđe na određen način, ali naravno to tek kad bi dokumentacija bila sva gotova.
2. Prvo pitanje isto hvala na odgovoru. Tamo sam se eto samo htio nadovezat još na ovu dokumentaciju jer na tiskovnoj konferenciji je bilo rečeno da će najvjerojatnije sva dokumentacija odnosno građevinske dozvole biti do 01. siječnja. U slučaju ako ne budu do 01. siječnja i produži se možda ne znam na narednu cijelu godinu da li zakupnici trenutni koji su tamo će morat svakako izaći znači sad do 01. studenog. Da li onda mogu ostati još taj jedan određeni period ili svakako oni 01. studenog moraju izaći otamo.

**Gradonačelnik Grada Makarske Zoran Paunović,** odgovara na komentar odgovora:

1. Rok, oni su i dobili svi rok je 01.11. i ja zaista ne vidim, Peškera je i ovako i onako ne egzistira preko zime tako da ako se ne dobije građevinska dozvola u prvom dobije se u trećem, četvrtom, petom, nema smisla da, 01.11. je rok i ja zaista mislim da je, dakle mene su pitali kad smo tek došli na vlast, došlo je jako puno ljudi sa Peškere šta će biti sa nama, mi smo rekli nema problema odradit ćete tu sezonu. Pitali su me isto tako kad smo izašli, mi cijelo vrijem komuniciramo u kojem smjeru Peškera ide, i onda su nas pitali hoće li moć odradit i sljedeću sezonu. Mi smo rekli da moći ćete odraditi i sljedeću sezonu i ta sljedeća sezona je ova sezona. Ali od 01.11. nakon toga sezone više nema, dakle uklanjaju se sve barake sa Peškere i Peškera ide ja se nadam u jednom dobrom smjeru i to nam je kao ono što sam rekao prilika da zaista napravimo iskorak, tj. kvalitativni iskorak prema drugim i selektivnim i boljim oblicima turizma.
2. A ovo što ste pitali to je istina ja zaista mislim da je obrazovanje najvažnija stvar za svako dijete za svaku obitelj, za svako društvo i mi smo spremni kao Grad se uključiti. Mi smo evo primjerice evo sad to nismo ni komunicirali jer ima toliko stvari koje se događaju paralelno, imali smo ovaj tjedan treću sjednicu Vijeća za prevenciju. U Vijeću za prevenciju smo formirali četiri operativna tima, u tim operativnim timovima za sigurnost primjerice edukacijskih ustanova, škola osnovnih, vrtića itd., sjede također ravnatelji tih institucija, dakle ravnateljica vrtića, ravnateljica Osnovne škole Stjepana Ivičevića, ravnateljica škole oca Petra Perice, ravnateljica Evelin također srednje škole, dakle kroz kroz ta Vijeća za prevenciju jako puno stvari će se napravit na sigurnosti same djece i to je sad praktički operacionalizirano kroz određene odluke koje smo donijeli i kroz savjete koji nam budu došli, koji nam dolaze iz prve ruke, to je direktno savjetodavno tijelo gradonačelnika, ja ću direktno imati uvid gdje ćemo moć donosit odluke upravo to za dobrobit naše djece koja su u školama, koja su u edukacijskim ustanovama.

**Vijećnik Jurica Klarić,** postavlja pitanje:

1. Možete li nam gradonačelniče reći u kojoj je fazi sada spor nastao zatvaranjem protupožarnog puta za Osejavu?

**Gradonačelnik Grada Makarske Zoran Paunović,** odgovara na postavljeno pitanje:

1. To definitivno je jedno od gorućih pitanja. Mi smo to i komunicirali na našoj facebook stranici, točno šta se događalo. Dakle imali ste situaciju kojom je protupožarni put zatvoren. Ja sam odmah nakon što smo dobili informaciju da je nelegalno sagrađen zidić reagirali. Okupili smo tim u kojem su bili i predstavnici stolarije i predstavnici Državnog odvjetništva, predstavnici šumarije ne stolarije, ja se ispričavam, predstavnici Državnog odvjetništva, Grada, naši pročelnici, vatrogasci također, jako brzo smo odreagirali. Ja bih tu htio pohvaliti pogotovo Državno odvjetništvo koje je zaista jako jako brzo odradilo i reagiralo, inspekcija građevinska je izašla na teren, zatvoreno je to gradilište, to je sada mislim da je ono čak i postalo pravomoćno. Čeka nas tu pretpostavljam pravna bitka, ali ono što je najvažnije što smo suradnjom primjerice jednog supermarketa, da ga sad ne spominjem vrlo brzo omogućili alternativni put da ukoliko se bude dogodilo da zaista vatra ponovno plane na Osejavi da vatrogasci moraju najkraćom mogućom rutom doći do tih protupožarnih puteva kojima im je sada ovim građevinskim radovima zapriječeno. Tako da evo zaista bih tu htio pohvaliti rad Državnog odvjetništva koje je reagiralo, županijske naravno ispostave, koje je reagiralo zaista na pravi način.

**Predsjednica Gradskog vijeća Grada Makarske Gordana Muhtić,** komentira odgovor:

Jedina vatra koju želimo je ona u nedjelju na koncertu vatrogasca.

**Vijećnica Marina Puharić,** postavlja pitanje:

Kolega Zelić je većinu pitanja postavio i moje pitanje je bilo isto vezano za Peškeru i dinamiku provedbe projekta, međutim mislim da ste dovoljno odgovorili i zahvaljujem se.

**Gradonačelnik Grada Makarske Zoran Paunović,** odgovara na postavljeno pitanje:

Zapravo ideja je da se ponašamo na sličan način kao što smo napravili prilikom donošenja Pravilnika jer smo mi bili jedini grad praktički na Jadranu koji nije imao pravilnik o uređenju stare gradske jezgre, dakle da sve dionike kojih se to zaista tiče da ih saslušamo, da organiziramo jedan zajednički sastanak, da opet se ne bi dogodilo da imamo nekakav šum u komunikaciji i evo to je nešto što će se dogodit u relativno kratkom vremenu ja vjerujem. Svi će bit obaviješteni također mediji svi će prisustvovat tom jednom sastanku i ja mislim da će se tu sve nejasnoće bit razriješene.

**Vijećnik Petar Kelvišer,** postavlja pitanja:

1. Prvo pitanje je vezano uz javno civilnu suradnju. Nedavno od strane Grada upućen je javni upitnik za predstavnike organizacija civilnog društva koje djeluju u našem gradu. Ispitivali su se njihovi stavovi, potrebe vezano za korištenje javnog suradničkog prostora. Zanima me imamo li rezultate te ankete i hoće li oni možda biti neki indikator za izgradnju ili adaptaciju jednog takvog javnog prostora.
2. Drugo pitanje vezano je za promet. Dakle dolaskom sezone dolazi do sve većih prometnih gužvi. Hoće li se poduzimati neke nove mjere ublažavanja prometnih čepova na magistrali, odnosno ulazima, izlazima u grad i iz grada i jeste li možda o tome razgovarali s policijom, prometnim stručnjacima ili članovima resornog gradskog odbora?
3. Treće pitanje je pitanje na koje ja i dalje ne mogu dobit odgovor a postavljao sam ga ovdje i postavljao sam ga službeno stručnim službama. Dakle zanima me do kuda se stiglo u proceduri provedbe odluke o provođenju postupka stavljanja izvan snage UPU Platno vezano uz očitovanje javno-pravnih tijela, pribavljanje stručnih rješenja i planiranja javne rasprave? Odnosno zanima me je li Osejava sigurna ili se ja i dalje moram razmišljat hoću li se i kada vezivati za stabla?

**Gradonačelnik Grada Makarske Zoran Paunović,** odgovara na postavljena pitanja:

1. Evo vezano dakle za prvo pitanje koje se tiče upitnika prema udrugama i rezultati anketa. Naravno čim budemo imali rezultate te ankete to ćemo objaviti javnosti.
2. Što se tiče drugog pitanja prometnih gužva i ublažavanje prometnih gužva evo to je isto jedna tema oko koje smo sjeli i detektirano je kao ključan problem. Problem naravno o kojem je i gospodin Raos često puta postavlja pitanje na Gradskom vijeću, izuzetan kompleksan, možda najveći problem u gradu Makarskoj je problem prometnih gužvi. Postoje dva modusa dakle na koji način promet u mirovanju i promet u kretanju funkcioniraju, dakle onaj zimski period i onaj ljetni period. Ljetni period naravno kada je jako veliki pritisak od strane turista. Mi smo kažem opet to pitanje koje vi postavljate zapravo je pušteno opet kroz Vijeće za prevenciju i sigurnost, također tamo sudjeluje i MUP i predstavnici MUP-a tako da ja očekujem neke njihove rezultate. Naravno to neće bit brzo, naše je i dalje očekivat prometne gužve, čepovi na ulazu, čepovi na izlazu iz Makarske. Ja očekujem uskoro da ćemo imati rezultate deniveliranog rotora na Voliciji i to zaista intenzivno guramo. Također očekujemo kod HEP-a, spoj kod HEP-a, čeka se zapravo njihov potpis od strane uprave, to također lobiramo i guramo. Sabotira nas doduše na svim mogućim, gdje god mogu to ste imali prilike vidjeti sada i na tržnici i kod Platna i na svim mogućim načinima gdje imamo bilo kakvu komunikaciju sa upravom koja nije naravno lokalna uprava. Ali evo kažem pokušavamo, prometne gužve će se po meni riješit tek u nekakvom narednom periodu kad donesemo Sustainable Urban Mobility Plan, dakle jedan SUMP, na osnovu toga ćemo povlačiti ogromna sredstva iz EU fondova i na osnovu toga ćemo tek moć reći da krećemo u smjeru održivog prometnog razvoja. Problem je naravno i navike nas kao građana, navike i opet tu dolazimo do one priče vezano za turizam, dakle moramo biti svjesni da su naši gosti uglavnom gosti koji dolaze s osobnim automobilima i to je ono što mi pokušavamo promijeniti, naravno proces je dugoročan. Tako da, odgovor na vaše pitanje je da u kratkom roku neće bit nekakvih većih promjena jer je prometni kolaps, prometna gužva, problem koji se rješava dugoročno.
3. Odgovor na treće pitanje hoćete se morati vezivati za stablo ja to zaista ne znam. Ja vam iz ove moje perspektive mogu reći da je Osejava za sada sigurna. Zato smo brzo i reagirali kad se zatvorio protupožarni put. Tako UPU Platno je van snage, mi ga ne namjeravamo aktivirat. Evo to je odgovor možda na vaše pitanje. Ako se želite vezivat za stabla ja tu evo ništa ne mogu.

**Vijećnik Petar Kelvišer,** komentar odgovora:

1. Ovako odgovor na treće pitanje želim pismeno. I molim vas nađite nekoga u stručnoj službi tko je zadužen za odgovor na moje pitanje. Dakle radi se o očitovanjima javnopravnih tijela o pribavljanju stručnih objašnjenja i planiranju javne rasprave da znamo je li to ide dalje ili je to samo ono fingirano.
2. Što se tiče prvog pitanja zanima me je li imate u vidu nekakav prostor koji bi bio javni suradnički prostor, nekakav prostor za udruge, za nekakve radionice ili bilo što?
3. A što se tiče drugog pitanja pa dajte molim vas nađite nekakvo rješenje bez nekakav Sustainable điđiđi... na što, nego ono nađite neku mjeru gdje će biti prometni policajci ili nekakvi bobiji da se promijeni to a ne da očekujemo to hoće li se upalit semafor ili neće i da bude sve u kaosu. Može se to rješavat bez nekakvih velikih strategija, naravno da bi bilo lijepo da odbor radi na nekakvoj prometnoj studiji da u nekakvoj bliskoj budućnosti imamo nekakav drugačiji način funkcioniranja prometa. Eto hvala lijepa.

 **Gradonačelnik Grada Makarske Zoran Paunović,** odgovara na komentar:

1. Ja zaista ne mislim tako ja mislim da se sve stvari moraju rješavat upravo strateški. U tome je bio problem zadnjih dvadeset godina, zato imamo ovo što imamo jer su se stvari rješavale paušalno. Dakle vi biste imali nekakav problem i onda biste to trenutno riješili, imali ste nekakvu malu vatricu pa ste je pogasili pa bi vam na drugoj strani također vatrica pa biste tu gasili i zato se nalazimo u ogromnim problemima danas. Nalazimo se kao Grad Makarska u ogromnim problemima. Tako da ja se tu s vama ne slažem, ja mislim da moramo imat holističko rješenje, moramo imat plansko rješenje i moramo ga sa stručnjacima dobro prokomentirat i to je jedini po meni održivi put. Ovo što vi govorite po meni je to kratkoročna priča i vraćamo se zapravo na postavke koje smo imali zadnjih dvadeset godina. Evo dajte vi nekakva rješenja. Vi samo žugate i govorite, pričate, pa dajte rješenja, ja sam svako dobro rješenje sam spreman prihvatiti.

**Vijećnik Petar Kelvišer,** komentar odgovora:

1. Niti sam u Odboru za promet, niti sam gradonačelnik, samo sam gradski vijećnik i imam pravo pitat.

**Predsjednica Gradskog vijeća Grada Makarske Gordana Muhtić,** komentira odgovor:

1. Samo malo Odbor za promet redovito sastaje. Dakle imamo sjednice skoro pa jedanput mjesečno a u međuvremenu svi pristigli prijedlozi koji stignu od naših građana se na taj odbor stavljaju i mogli smo primijetiti zapravo praksu da se pojavljuju zahtjevi koji su zapravo upravo stihijski. Dakle imamo enorman broj zahtjeva za uspornicima, imamo zahtjeve za semaforima, pa imamo zahtjeve da se semafori izgase, dakle stalno imamo takve nekakve pojedinačne zahtjeve koji su vezani u pravilu uz osobu koja živi u nekoj ulici pa bi ona da se riješi problem te ulice a ne pogađa je što će to možda pogodit pet okolnih ulica. Ali raspravljat ćemo na Odboru za promet i o tome vjerujem da vaša kolegica sigurno kao i ja stojimo na raspolaganju za nekakva pitanja i prijedloge koje možete. Ne morate biti u odboru da biste mogli dat prijedloge.

**Zamjenica gradonačelnika Grada Makarske Antonia Radić Brkan,** odgovara na komentar:

1. Htjela sam nadopunit taj paušalan pristup jer nam se upravo dogodilo kad je vaša kolegica i naša kolegica Ivana Miočević predložila paušalan prijedlog dajte nemojte komplicirat s tržnicom to na brzinu legalizirajte, došli smo do toga da nam struka dakle arhitekti i urbanisti kažu da vi na taj način pozivate na nelegalan način ozakonit objekt. Dakle ne možemo pristupat stvarima tako paušalno i ovo što gradonačelnik govori nije slučajno jer i mi bi htjeli riješit stvari brzo i da nam svima bude u što kraćem vremenu što bolje, međutim neke stvari ne idu. Ne idu zato što nisu zakonite ili zato što nam treba podrška županije, podrška države, rješavanje razno raznih dozvola, imovinsko-pravnih odnosa. Dakle paušalnim pristupom samo dolazimo do u principu senzacionalističkih naslova na društvenim mrežama i u medijima i s tim ne činimo dobro ni sebi ni našim građanima i njih na kraju krajeva obmanjujemo jer oni misle da se to može tako na brzinu riješit a u biti ispadne da je nelegalan način rješavanja taj vaš prijedlog. Tako da gospodine Kelvišer.

**Vijećnica Ivana Miočević Franić,** komentira odgovor:

1. Lijepo da ste provjerili i iskoristili priliku da ovdje na taj način komentirate to na taj način nadovezujući na odgovor gradonačelnika jer je njemu bilo upućeno pitanje.

**Gradonačelnik Grada Makarske Zoran Paunović,** odgovara na komentar:

evo možda samo kratko pitali ste pitanje za UPU Platno, ne znam jeste li pogledali izvještaj gradonačelnika tu vam je zapravo upravni odjel. Pitanje je drugo, gospodin je pitao o stavljanju izvan snage UPU Platno i pitao je da li je Osejava sigurna? Ako ste pročitali izvješće o radu gradonačelnika za prvih šest mjeseci tu vam jasno piše neke stvari.

**Vijećnik Petar Kelvišer,** komentar odgovora:

 Ne piše o Platnu ništa. Samo ono što sam ja rekao piše i to je točno.

**Gradonačelnik Grada Makarske Zoran Paunović,** odgovara na komentar:

Stavljanje izvan snage UPU Platno, postupak stavljanja izvan snage važećih UPU Platno, sportsko-rekreativne zone Platno, započeo je donošenjem Odluke o stavljanju izvan snage datuma 30. srpnja 2021. godine Glasnik 14/21. Od Ministarstva gospodarstva i održivog razvoja, Uprave za zaštitu prirode, zatraženo je mišljenje o potrebi Strateške procjene ili ocjene o potrebama Strateške procjene, budući je postupak stavljanja izvan snage važećeg plana istovjetan njegovu donošenju iz članka 96. Zakona o prostornom uređenju. Očitovanje ministarstva zaprimljeno je dana 28. rujna, jeste li pročitali mislim, dakle ovo je izvješće samo za prvih šest mjeseci.

**Predsjednica Gradskog vijeća Grada Makarske Gordana Muhtić,** poziva na red u vijećnici:

Nemojte kolega Kelvišer uzimat riječ, gradonačelniče molim vas da i vi stanete o ovoj temi, kad bude vaše izviješće onda će kolega Kelvišer reći da li je pročitao i da li je zadovoljan i da li ga još nešto zanima i dobit ćete pisani odgovor kako ste ga zatražili do sljedeće sjednice.

**Vijećnik Marko Ožić-Bebek,** postavlja pitanja:

Predsjednice Gradskog vijeća, gradonačelniče, zamjenice gradonačelnika, poštovani vijećnici, mi oporbeni vijećnici HDZ-a u znak prosvjeda prema vašoj politici i načinu vođenja našeg Grada nećemo sudjelovati u radu gradskog vijeća do daljnjeg. Pod krinkom provođenja i reorganizacije gradske uprave politički se obračunavate sa političkim neistomišljenicima dajući otkaz isključivo djelatnicima Grada koji ne pripadaju vašoj političkoj opciji. Nevjerojatna je lakoća kojom donosite odluku dajući otkaze djelatnicima gradske uprave koji to nisu zaslužili, jedina im je krivica što ne pripadaju vašoj političkoj opciji. Sad imamo situaciju da smo jedini grad u svijetu koji nema tajnicu, to je rekordnom roku smo došli da smo postali jedinstveni u svijetu. Kad idete kod gradonačelnika parlafon vam se obraća na engleskom jeziku iako je dan našeg grada proglašen danom kada je Gradsko vijeće proglasilo Hrvatski jezik za službeni jezik u našem gradu. Gradonačelnika i dogradonačelnicu ne vozi gradski vozač već vijećnik koji nije niti zaposlen u Gradu. Iz gradske uprave uklanjaju se svi politički nepouzdani djelatnici a istovremeno se zaklinjete u transparentnost rada gradske uprave.

Što to ne smiju ti djelatnici vidjeti i ćuti u gradskoj upravi kad ste vi toliko transparentni, što to imate, što imate namjeru skrivati? Vaša politika nije transparentna nego prozirna. Takvo što nije niti radio vaš prethodnik u svom mandatu. Trošite novac naših sugrađana na odvjetničke timove koji za vas obavljaju prljave poslove. Ovakve političke čistke u Makarskoj nisu bile niti ’71 godine i tada se događalo ružne stvari ali koliko ja znam netko je mogao ostati bez funkcije ali se nisu dilili otkazi, ljudi nisu ostavljeni bez primanja preko noći kako se danas događa. Da vam je ukloniti zakonski okvir vi biste nadmašili i ’45 godinu. Ovo je za mene veliko razočarenje i ovako sam bio razočaran samo onda kad ste izglasali ukidanje sviranja hrvatske himne na početku Gradskog vijeća, mislio sam da takvo razočarenje više neću doživjeti ali vi ste to uspjeli nadmašiti. Predsjednice Gradskog vijeća naš grad ima nažalost samo jednog saborskog zastupnika, volio bih da ima još kojeg saborskog zastupnika bez obzira iz koje stranke on došao. Ne mogu se načuditi i ne znam kojom se političkom logikom koristite kad na višekratne zamolbe našeg saborskog zastupnika i potpredsjednika ovog Vijeća da pokušate sazvati Gradsko vijeće početkom tjedna kad on nema toliko saborskih obveza kako bi mogao sudjelovati u radu Vijeća, vi uporno sazivate Gradsko vijeće petkom kako bi ga onemogućili u radu našeg Vijeća. To je politički nezrelo i zločesto i to vam ne ide na čast, demokracija ne završava demokratskim izborima nego tada tek počinje. Demokracija podrazumijeva pluralizam mišljenja, ne isključivanje nikoga iz političke rasprave. Demokracija podrazumijeva toleranciju i razvijanje povjerenja između političkih aktera. Sve je to izostalo nakon što ste vi demokratski izabrani voditi naš grad. Stoga više ne želimo sudjelovati u vašoj igri demokracije i transparentnosti do daljnjega, Klub vijećnika Hrvatske demokratske zajednice.

1. I da bi bila forma pitanja pitam gradonačelnika pošto sam dobio sad za potpisat donaciju za „Mali Zmaj“ turnir od 2.000,00 kuna hoće li nas i dalje tako podržavati zdušno za turnir koji će ostvarit 3.000 do 5.000 noćenja u ovoj predsezoni?

*Vijećnici Kluba vijećnika HDZ-a Marko Ožić-Bebek, Marko Raos, Joze Vranješ i Miro Mucić su napustili gradsku vijećnicu.*

**Gradonačelnik Grada Makarske Zoran Paunović,** odgovara na postavljena pitanja:

Evo meni je žao što je gospodin Marko Ožić-Bebek pročitao sve ovo, ja se zaista s ovim niti najmanje ne slažem i mislim da je ovo, doduše je demokratski, ali to nije pravi način na koji bi se politika bilo kojeg grada bilo koje države trebala vodit. Osnova bilo kojeg demokratskog procesa da svi sjedimo za istim stolom, bez obzira u kojoj smo političkoj opciji, da zajednički brusimo bilo koju odluku koja ide na dobrobit Grada, oni su doduše u oporbi. Ja nikad niti jednom svojim potpisom nisam potpisao neregularnu odluku barem ne svjesno. Ovo što su sad napravili ovaj monolog koji je bio pročitan od strane gospodina Bebeka mislim da jednostavno ne drži vodu. Mi smo prošli petak održali jedan sastanak sa svim zaposlenicima gradske uprave, mi zaista mislimo da gradska uprava i vodimo je u tom smjeru prema modernoj gradskoj upravi. Mi smo tu da gradska uprava i mi koji smo dužnosnici budemo servis naših građana a ne da budemo birokratski aparat koji je sam sebi svrha. Kasnije kad dođemo na točku dnevnog reda oko povećanja plaća i dužnosnicima i zaposlenicima gradske uprave tu mogu nešto više reći, gdje mogu povući određene usporedbe sa drugim gradovima, tu možemo vidjeti kolike su, koliki je broj zaposlenika u ostalim gradskim upravama gradova sličnih Makarskoj pa ćete vidjet zapravo da cjelokupna ova priča o kojoj gospodin Bebek priča jednostavno ne drži vodu. Meni nije jasno, ja zaista niti jednog zaposlenika u gradskoj upravi ja ne znam da li je on bilo koje političke opcije, ja nisam nikoga od njih pitao da li je u nekoj stranci ili ne, optužbe su zapravo neosnovane, ja se ne bih dalje opće osvrčao na to.

1. Što se tiče turnira „Mali Zmaj“ ja tu zaista mislim da je Zmaj dobio skoro 2.000.000,00 kuna, 1.900.000,00 kuna sredstava koje su sjele na njegov račun u prvom mjesecu kada smo radili rebalans proračuna. Što se tiče turnira „Mali Zmaj“ ja ga svakako podržavam i tu nema opće priče ali činjenica je da su sredstva trenutno na računu Zmaja sigurno znatna. Ja se nadam da su znatna. Ja bih volio da gospodin Bebek transparentno pokaže s obzirom da je Zmaj prošle godine slavio 100 godina, da je to jedna institucija grada Makarske, da zaista pokaže gdje su ta sredstva otišla, gdje je otišlo 1.900.000,00 kuna u kojem smjeru i da bude maksimalno transparentno prema svim građanima jer mi ko građani, mi ko gradski vijećnici, ja kao gradonačelnik zaslužujem to. Ja zaslužujem da znam gdje je 1.900.000,00 kuna gradskog novca otišlo, razumijete, ja mislim da je to minimum pristojnosti.

**Predsjednica Gradskog vijeća Grada Makarske Gordana Muhtić,** odgovara na postavljeno pitanje:

Ako je potrebno vezano za sjednice Gradskog vijeća, prošla je sjednica recimo bila u četvrtak, kolega Brkan je tu nazočio. Bila je sjednica i u ponedjeljak kad se donosio proračun kao najvažnija točka dnevnog reda zapravo cijele godine pa tu je kolega Brkan također bio nazočan i od osam praktički radnih sjednica, ja sam evo sad na brzinu dok je gradonačelnik govorio pokušala izvaditi ovaj na koliko je sjednica kolega Brkan bio nazočan, bio je nazočan po mojem, ponavljam brzinskom brojenju, mislim na pet sjednica dakle, ali danas su ovdje bila četiri kolege iz Kluba vijećnika od ukupno pet dakle ne mislim baš da su time značajno oslabljeni njihovi redari da četvoro kolega koji su sad napustili sjednicu da su ostali danas na sjednici ne bi mogli kvalitetno i detaljno u svom vremenu po svakoj točki dnevnog reda a kao što znate za svaku točku dnevnog reda Klub vijećnika HDZ-a ima deset minuta za razliku recimo od kolega iz NLO-a koji nemaju klub pa onda nemaju takvu mogućnost, dakle imali su deset minuta po svakoj točki dnevnog reda i svatko od njih još pojedinačne rasprave od pet minuta, dakle ako to zbrojimo dakle znači po 30 minuta po svakoj točki dnevnog reda su mogli govoriti a s obzirom da je dnevni red jako velik ima 14 ili 15 točaka mislim da su zaista mogli kvalitetno prezentirati svoj rad i ukazati na eventualne pogreške ili dati prijedloge gradonačelniku i gradskoj upravi za kvalitetniji i bolji rad u sljedećem razdoblju. Tako da mislim *sapienti sat.*

**Vijećnica Ivana Miočević Franić,** postavlja pitanja:

1. Prvo pitanje upućujem gradonačelniku a vezano je za zdravstvenu zaštitu. Naime turistička sezona je počela, jedinica Hitne pomoći radi s jednim Timom 1 i jednim Timom 2 koji je bez liječnika, hoćete li osigurati sredstva za još jednog liječnika kako bi kroz sljedeća ključna četiri mjeseca turističke sezone osigurali dva funkcionalna Tima 1 i kako bi građani i turisti imali primjerenu uslugu? Kako sada stvari stoje kada Tim 1 izađe na teren najčešće uz asistenciju Tima 2 Hitna služba zaključava svoja vrata jer nema tko raditi. Govorimo o iznosu od cca 20.000,00 kuna mjesečno za jednog liječnika za taj period naredno od četiri mjeseca, to je potrebno za tog dodatnog liječnika a riješilo bi problem u turističkoj sezoni. Nadam se da ćete razgovarati s gospodinom Luetićem i da ćete kao jedinica lokalne samouprave s obzirom da smo bogat grad osigurati ta sredstva koja nisu toliko značajna a dobivamo svi zajedno jako puno.
2. Drugo pitanje odnosi se na Peškeru, znam da su već pitanja postavljena ali volila bih ponovit i volila bih ćuti odgovor. Predstavnici s Peškere ispred udruge Udruženja obrtnika Makarska pri Gospodarskoj komori su vam 12.05. uputili zahtjev za prijem i do danas nisu dobili odgovor. Pozdravljam i podržavam namjeru da se Peškera uredi jer smo mi isto zagovarali u našem predizbornom programu, sporno mi je što preko koljena lomite egzistenciju tridesetak i više domaćih vlasnika obrta koji su uredno poslovali prema uvjetima koje je Grad zadao. Kada ćete primiti te ljude i hoćete li pomoći naći alternativu za premještanje dijela djelatnosti na neke druge lokacije u gradu, a da budemo konstruktivni poput češke pijace, Tinovog trga, postoji više lokacija u gradu gdje bi se mogli, gdje bi oni mogli nastaviti obavljat svoju djelatnost ukoliko naravno postoji politička volja da se ljudima pomogne. Osobno sam mišljenja da se s njima trebalo razgovarati i pronaći alternativna rješenja prije raspisivanja natječaja ali to je sada gotovo. Dakle kada ćete primiti ljude i hoćete li iznaći alternativu kako bi oni mogli nastaviti poslovati?
3. I posljednje pitanje. Zašto ste WTA turnir koji će nas koštati preko 1.000.000,00 kuna predstavili u Zagrebu i propustili priliku da novinare ugostite u Makarskoj te na taj način adekvatno reklamirate naš grad? Također zašto se stigmatiziraju zaposlenici Turističke zajednice? Imamo voditelje marketinga, voditeljicu eventa, svi su sa visokom stručnom spremom, je li njihov posao izdavanje ulaznica, kupljenje bešteka i boca po eventima ili je njihov posao da budu prisutni na predstavljanjima i presicama ispred Turističke zajednice koja će financijski izdašno poduprijeti ovaj turnir?

**Gradonačelnik Grada Makarske Zoran Paunović,** odgovara na postavljena pitanja:

1. Evo znači što se tiče prvog pitanja i zdravstvene zaštite mi smo se naime već sastali u ponedjeljak u županiji Luetić, tu su bili predstavnici svih općina, dakle tu je bio gospodin Burić iz Gradca, Petra iz Podgore, gospodin Čobrnić iz Tučepi, također gospodin Ursić iz Brela, Antonia i ja smo također bili, jedino gospodin iz Baške Vode nije bio prisutan na tom sastanku. Zamjenik župana gospodin Šošić je tu bio, gospođa Luetić koja je pročelnica za zdravstvo, bio je gospodin Rađa kao predstavnik Doma zdravlja. Dobili smo određena jamstva, dobili smo određena obećanja, ja ih ne bi još iznosio u javnost dok ne definiramo sve nekakve obaveze s njihove i naše strane. Moje mišljenje je da je zdravstvena zaštita kompleksna tema, mi tome pridodajemo jako veliku pozornost od kad smo god došli na samu vlast u ovu vruću fotelju. Evo recimo, niste to direktno pitali, dakle mi već sufinanciramo Tim 2, doduše pitali ste za doktora, taj Tim 2 funkcionira u ljetnoj sezoni po meni dovoljno dobro ali opet naravno u skladu sa nekakvim resursima koji su nam na raspolaganju. Činjenica je da nas zdravstveni sustav tretira kao malu općinu do, govorim kao Makarsko primorje, do 20.000 stanovnika i samim time nemamo pravo na adekvatnu zdravstvenu zaštitu, dovoljno smo udaljeni od Splita gdje bi se zapravo te usluge trebale konzumirati u Splitu i to je jednostavno činjenica, to je nekakav okvir koji je postavljen na državnoj razini u kojem se mi moramo snalazit. Mi smo pokrenuli također, s time ste upoznati, potpisali smo ugovor sa dvojicom kardiologa. Jedna evo novost možda koja je dogovorena sad u ponedjeljak na tom sastanku, to je dobra vijest, dakle ono što smo još ranije dogovorili za dječjeg kirurga i za urologa također imamo pozitivne vijesti i ja se nadam u nekakvom vrlo kratkom roku ćemo potpisati ugovore i sa njima tako da će naše stanovništvo će zapravo moći koristiti usluge tih zdravstvenih djelatnika. I to je to što se tiče zdravstvene zaštite, ja kažem čekamo evo, od ponedjeljka je bio sastanak, čekamo nekakav response s njihove strane i ja vjerujem da ćemo u nekakvo dogledno vrijeme prije same špice sezone izaći s nekim rješenjima.
2. Peškera je to sam dosta i spomenuo sam ako ste pratili kao odgovor na Stipino pitanje, spomenuo sam također da su nas kontaktirali, to je istina dakle. Ne mogu vam reći točan datum zaista moram pogledat detaljno raspored, moram se usuglasiti s njima, moramo se usuglasiti s novinarima i napravit ćemo točno onako kako smo napravili, ako ste bili prisutni ovdje kad smo imali za Pravilnik o staroj gradskoj jezgri, na isti način ćemo napraviti za Peškeru. Sve ono što sam rekao za Peškeru zaista to i mislim, to je ključan projekt našega Grada i tu zaista moramo bit svi složni, pa kad budemo s njima ovdje direktno pričali onda ćemo im reći sve točno šta i na koji način će Grad postupati.

**Zamjenica gradonačelnika Grada Makarske Antonia Radić Brkan,** odgovara na postavljeno pitanje:

1. Što se tiče WTA i organizacije presice ja mislim da mi nismo propustili priliku jer da bi se promocija destinacije napravila učinkovito bitno je da na press konferenciju dođe što veći broj predstavnika medija. I upravo iz tog razloga kad se rade velika međunarodna događanja radi se tamo gdje mediji imaju svoje sjedište, znači u njihovim predstavnicima. Organizator presice je WTA kao organizator turnira i isto tako oni presicu nisu napravili paušalno kako su oni mislili da treba već su organizirali i platili PR agenciju koja se tim bave, kojima je to struka ikoji to rade u prosjeku barem pet, šest, sedam puta mjesečno. Dakle oni su u kontaktu s medijima, znaju na koji način će najbolje nešto odjeknuti. Prilikom slanja poziva za press invent dobili su pozivnice i naši mediji koji su isto tako se informirali zašto to nije u Makarskoj i dobili su isto tako odgovor još onda da je organiziran press invent u Makarskoj i on će bit tu ali će bit naravno u sklopu već početka WTA turnira kada već mediji počinju svi ti svjetski međunarodni i hrvatski, kad već počinju dolazit u našu destinaciju i onda su oni tu i onda se predstavlja Makarska. Dakle možda nemate iskustva u organizaciji velikih događanja ali zato imamo, nemam ni ja u organizaciji međunarodnih događanja, ali zato imamo agenciju koja se tim bavi koja to radi. mislim da smo sjajno predstavili turnir jer ovih 40 medija su svakako tj. predstavnika medija odradili svoj posao. A što se tiče tko ide na ta predstavljanja organizator turnira je WTA, Valamar i Grad Makarska i predstavnici ta tri dionika su bila gore, uz nas je naravno bilo Ministarstvo turizma, tj. izaslanik ministrice turizma, koji su isto tako sufinancirali projekt i bio je direktor Turističke zajednice županije koji je isto tako sufinancirao projekt. Tako da usudila bih se reći da je po PS-u odlično organizirana press konferencija u Zagrebu i slijedi sljedeća u Makarskoj kad počne turnir.

**Vijećnica Ivana Miočević Franić,** komentar odgovora:

1. Što se tiče odgovora na prvo pitanje a vezano za dodatnog liječnika i funkcioniranje drugog tima jednog u Hitnoj službi mišljenja sam da vi kao predstavnici Grada, odnosno jedinice lokalne samouprave trebate inicirati promjene na višoj razini a ne se ograđivati radi takvog postojećeg zakonskog okvira jer se događa da ljeti u Makarsku i ostale destinacije na Jadranu dođe pola Zagreba a njihove službe u Zagrebu funkcioniraju i dalje sa punim kapacitetom premda ih je u gradu znatno manje, znači da bi to mogli predlažem da se osnuje Odbor za zdravstvo za koji mi nije jasno uopće zašto je ukinut jer bi na taj način uz pomoć lokalnih liječnika specijalista mogli zagovarati te nekakve prijedloge koji bi onda išli svima nama u korist. To je što se tiče pitanja vezano za zdravstvenu zaštitu.
2. Što se tiče Peškere ponovno niste ništa konkretno odgovorili. Ja vas upozoravam da ubuduće budete uključivi jer je sada gotovo prekasno da se nađe nekakvo kvalitetno i konkretno rješenje za obrtnike i poduzetnike s Peškere. Ne znam zašto uvijek radite naopako.
3. Što se tiče pitanja vezano za teniski turnir naravno da je napravljeno sve po PS-u, naravno da je to sve plaćeno novcima naših poreznih obveznika, sporno je što ne uključujete domaće, lokalne stručnjake i što niste u stanju dozivati novinare i prije održavanja samog turnira da se upoznaju destinaciju pa da o tome pišu prije a ne za vrijeme trajanja. Možda bi na taj način grupa novinara već prije deset, petnaest, dvadeset dana nešto više pisala pa bi mogli ostvariti i dodatni broj noćenja što je u ovom slučaju izostalo.

**Predsjednica Gradskog vijeća Grada Makarske Gordana Muhtić,** odgovara na komentar odgovora:

 Ja moram primijetiti da ne moraju baš novinari bit u Makarskoj da bi pisali o Makarskoj.

**Vijećnica Ivana Miočević Franić,** komentar odgovora:

Ja ne znam na osnovu čega se vi obraćate s obzirom da sam ja postavila pitanje gradonačelniku i zamjenici. Po kojem članku Poslovnika? To me uvijek zbunjuje jer vi stalno govorite i odgovarate umjesto njih. Možete mi reći po kojem članku poslovnika?

**Predsjednica Gradskog vijeća Grada Makarske Gordana Muhtić,** odgovara:

 Nisam odgovarala umjesto njih, dakle pogriješili ste.

**Vijećnica Ivana Miočević Franić,** postavlja pitanje:

A na osnovu čega komentirate?

**Predsjednica Gradskog vijeća Grada Makarske Gordana Muhtić,** odgovara:

Po osnovi pozicije na kojoj se nalazim.

**Vijećnica Ivana Miočević Franić,** komentar odgovora:

Znači ubuduće ćemo paziti što je komentar a što je odgovor na pitanje jer ranije je bilo dosta odgovora na pitanje s vaše strane.

**Predsjednica Gradskog vijeća Grada Makarske Gordana Muhtić,** odgovara:

Da inače na poziciji moći ja strašno, strašno zla, Goga zla ali vidjet ćemo, opasna, dobro. Ne bih baš tako rekla nije se još nitko na mene ubo da bih nekoga otrovala.

Nakon aktualnog sata, a u skladu s člankom 74. Poslovnika o radu Gradskog vijeća Grada Makarske, predsjednica Gradskog vijeća Grada Makarske je predložila sljedeći:

**Dnevni red**

1. Prijedlog Zapisnika sa 8. sjednice Gradskog vijeća Grada Makarske održane 14. travnja 2022. godine;
2. Prijedlog Zaključka o davanju suglasnosti na Izvješće o radu gradonačelnika Grada Makarske za razdoblje od srpnja – prosinca 2021. godine;
3. Prijedlog Etičkog kodeksa ponašanja nositelja političkih dužnosti u Gradu Makarskoj;
4. Prijedlog Odluke o javnim priznanjima Grada Makarske;
5. Prijedlog Odluke o određivanju plaće i drugih prava Gradonačelnika i zamjenika Gradonačelnika Grada Makarske;
6. Prijedlog Odluke o koeficijentima za obračun plaće službenika i namještenika gradske uprave Grada Makarske;
7. Prijedlog Odluke o izmjeni i dopuni Odluke o osnivanju vlastitog pogona Grada Makarske;
8. Prijedlog Odluke o proglašenju pomoćnog nogometnog igrališta na Gradskom sportskom centru – javnim dobrom u općoj upotrebi;
9. Prijedlog Odluke o davanju u zakup javne površine trgovačkom društvu Naprid bili d.o.o.;
10. Prijedlog Odluke o I. Izmjenama i dopunama Odluke o socijalnoj skrbi Grada Makarske;
11. Prijedlog Zaključka o davanju prethodne suglasnosti na Odluku o izmjenama i dopunama Statuta Dječjeg vrtića „Biokovsko zvonce“ Makarska;
12. Prijedlog Rješenja o razrješenju i imenovanju člana/članice Odbora za međugradsku suradnju;
13. Prijedlog Rješenja o razrješenju i imenovanju člana/članice Odbora za javni red i mir i prigovor i pritužbe građana;

**Predsjednica Gradskog vijeća Gordana Muhtić** je predložila da se dnevni red nadopuni točkama:

1. Prijedlog Odluke o III. Izmjeni i dopuni Odluke o osnivanju predškolske ustanove Dječji vrtić „Biokovsko zvonce“ Makarska;
2. Prijedlog Odluke o izmjenama i dopunama Odluke o davanju na korištenje javnih površina na području Grada Makarske

 uz napomenu da zadnja predložena točka nadopune dnevnog reda bude 10. točka u redoslijedu a da se sve ostale točke pomaknu za jednu mjesto dalje.

S obzirom da nije bilo prijavljenih za raspravu predsjednica Gradskog vijeća Grada Makarske

je stavila nakon predloženih nadopuna na glasovanje sljedeći:

**Dnevni red**

1. Prijedlog Zapisnika sa 8. sjednice Gradskog vijeća Grada Makarske održane 14. travnja 2022. godine;
2. Prijedlog Zaključka o davanju suglasnosti na Izvješće o radu gradonačelnika Grada Makarske za razdoblje od srpnja – prosinca 2021. godine;
3. Prijedlog Etičkog kodeksa ponašanja nositelja političkih dužnosti u Gradu Makarskoj;
4. Prijedlog Odluke o javnim priznanjima Grada Makarske;
5. Prijedlog Odluke o određivanju plaće i drugih prava Gradonačelnika i zamjenika Gradonačelnika Grada Makarske;
6. Prijedlog Odluke o koeficijentima za obračun plaće službenika i namještenika gradske uprave Grada Makarske;
7. Prijedlog Odluke o izmjeni i dopuni Odluke o osnivanju vlastitog pogona Grada Makarske;
8. Prijedlog Odluke o proglašenju pomoćnog nogometnog igrališta na Gradskom sportskom centru – javnim dobrom u općoj upotrebi;
9. Prijedlog Odluke o davanju u zakup javne površine trgovačkom društvu Naprid bili d.o.o.;
10. Prijedlog Odluke o izmjenama i dopunama Odluke o davanju na korištenje javnih površina na području Grada Makarske
11. Prijedlog Odluke o I. Izmjenama i dopunama Odluke o socijalnoj skrbi Grada Makarske;
12. Prijedlog Zaključka o davanju prethodne suglasnosti na Odluku o izmjenama i dopunama Statuta Dječjeg vrtića „Biokovsko zvonce“ Makarska;
13. Prijedlog Rješenja o razrješenju i imenovanju člana/članice Odbora za međugradsku suradnju;
14. Prijedlog Rješenja o razrješenju i imenovanju člana/članice Odbora za javni red i mir i prigovor i pritužbe građana;
15. Prijedlog Odluke o III. Izmjeni i dopuni Odluke o osnivanju predškolske ustanove Dječji vrtić „Biokovsko zvonce“ Makarska;

*Ovako predloženi dnevni red je usvojen jednoglasno sa 10 (deset) glasova ZA.*

1. **Prijedlog Zapisnika sa 8. sjednice Gradskog vijeća Grada Makarske održane 14. travnja 2022. godine**

S obzirom da nije bilo prijavljenih za raspravu predsjednica Gradskog vijeća Grada Makarske je prijedlog Zapisnika sa 8. sjednice Gradskog vijeća Grada Makarske održane 14. travnja 2022. godine stavila na glasovanje.

*Zapisnik sa 8. sjednice Gradskog vijeća Grada Makarske održane 14. travnja 2022. godine je usvojen jednoglasno s 9 (devet) glasova ZA**.*

1. **Prijedlog** **Zaključka o davanju suglasnosti na Izviješće o radu gradonačelnika Grada Makarske za razdoblje od srpnja – prosinca 2021. godine**

Uvodno obrazloženje prijedloga Zaključka o davanju suglasnosti na Izviješće o radu gradonačelnika Grada Makarske za razdoblje od srpnja – prosinca 2021. godine je dao **gradonačelnik Grada Makarske Zoran Paunović.**

U ime Kluba vijećnika SDP Makarska – Stjepan Zelić u raspravi je sudjelovala **vijećnica Tina Međurečan.**

**Vijećnik Petar Kelvišer** je sudjelovao u pojedinačnoj raspravi, na izlaganje mu je odgovorio **gradonačelnik Grada Makarske Zoran Paunović,** a vijećnik je dao komentar odgovora.

**Vijećnica Ivana Miočević Franić** je sudjelovala u pojedinačnoj raspravi na izlaganje joj je odgovorio **gradonačelnik Grada Makarske Zoran Paunović,** a vijećnica je dala komentar odgovora.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Zaključka o davanju suglasnosti na Izviješće o radu gradonačelnika Grada Makarske za razdoblje od srpnja – prosinca 2021. godine stavila na glasovanje.

*Zaključak o davanju suglasnosti na Izviješće o radu gradonačelnika Grada Makarske za razdoblje od srpnja – prosinca 2021. godine je usvojena jednoglasno sa 10 (deset) glasova ZA.*

1. **Prijedlog Etičkog kodeksa ponašanja nositelja političkih dužnosti u Gradu Makarskoj**

Uvodno obrazloženje prijedloga Etičkog kodeksa ponašanja nositelja političkih dužnosti u Gradu Makarskoj je u ime Odbora za statutarno-pravna pitanja kao predsjednica dala **predsjednica Gradskog vijeća Grada Makarske Gordana Muhtić** i među ostalim u ime predlagatelja predložila sljedeće:

**AMANDMAN 1:**

Predlaže se izmjena:

1. -u članku 4. isprave greške u redoslijedu brojeva tako da brojevi idu od 1. do 6.;

1. -zatim da se u članku 4. stavak 6. isprave greške i riječ *„koja“* u tekstu zamijeni riječju *„koje“* na svim mjestima gdje se spominje

**AMANDMAN 2.**

Predlaže se izmjena:

1. -u članku 16. stavak 3. briše se točka i dodaju riječi:

*„svih članova odbora.“*

1. *-*u članku 19. stavak 1. iza riječi *„svih članova“* dodaje se riječ *„Vijeća“*

Koji su amandmani predlagatelja i koji postaju sastavni dio odluke i o navedenima se ne glasuje zasebno.

U pojedinačnoj raspravi je sudjelovao **vijećnik Petar Kelvišer.**

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Etičkog kodeksa ponašanja nositelja političkih dužnosti u Gradu Makarskoj stavila na glasovanje.

*Etički kodeks ponašanja nositelja političkih dužnosti u Gradu Makarskoj je usvojen jednoglasno sa 9 (devet) glasova ZA.*

Nakon stanke predsjednica Gradskog vijeća Grada Makarske je konstatirala kako je temeljem elektronske prijave utvrđen kvorum te da je na sjednici nazočno 10 od 15 vijećnika kao i da je nastavak održavanja sjednice pravovaljan.

1. **Prijedlog** **Odluke o javnim priznanjima Grada Makarske**

Uvodno obrazloženje prijedloga Odluke o javnim priznanjima Grada Makarske dala je **predsjednica Odbora za dodjelu priznanja i nazive ulica i trgova Nela Franić.**

U ime Kluba vijećnika SDP Makarska – Stjepan Zelić u raspravi je sudjelovala **vijećnica Marina Puharić** kojoj je na izlaganje replicirala i dala dodatno pojašnjenje **predsjednica Gradskog vijeća Grada Makarske Gordana Muhtić.**

**Vijećnik Petar Kelvišer** je sudjelovao u pojedinačnoj raspravi, na izlaganje mu je replicirala **predsjednica Gradskog vijeća Grada Makarske Gordana Muhtić.**

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o javnim priznanjima Grada Makarske stavila na glasovanje.

*Odluka o javnim priznanjima Grada Makarske je usvojena jednoglasno sa 10 (deset) glasova ZA.*

1. **Prijedlog Odluke o određivanju plaće i drugih prava Gradonačelnika i zamjenika Gradonačelnika Grada Makarske**

Uvodno obrazloženje prijedlogaOdluke o određivanju plaće i drugih prava Gradonačelnika i zamjenika Gradonačelnika Grada Makarske dala je **privremena pročelnica Upravnog odjela za opće poslove i imovinu Grada Lara Rakušić Ivanković.**

Uvodno obrazloženje prijedlogaOdluke o određivanju plaće i drugih prava Gradonačelnika i zamjenika Gradonačelnika Grada Makarske dao je **gradonačelnik Grada Makarske Zoran Paunović.**

Dodatno pojašnjenje Odluke o određivanju plaće i drugih prava Gradonačelnika i zamjenika Gradonačelnika Grada Makarske dala je **predsjednica Gradskog vijeća Grada Makarske Gordana Muhtić.**

U ime Kluba vijećnika SDP Makarska – Stjepan Zelić u raspravi je sudjelovao **vijećnik Jakov Lovreta.**

**Vijećnik Petar Kelvišer** je sudjelovao u pojedinačnoj raspravi, na raspravu mu je odgovorila **predsjednica Gradskog vijeća Grada Makarske Gordana Muhtić** a replicirao **vijećnik Jakov Lovreta. Vijećnik Petar Kelvišer** je odgovorio na repliku.

**Vijećnica Ivana Miočević Franić** je sudjelovala u pojedinačnoj raspravi.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o određivanju plaće i drugih prava Gradonačelnika i zamjenika Gradonačelnika Grada Makarske stavila na glasovanje.

*Odluka o određivanju plaće i drugih prava Gradonačelnika i zamjenika Gradonačelnika Grada Makarske je usvojena sa 9 (devet) glasova ZA i 1 (jednim) glasom PROTIV.*

1. **Prijedlog Odluke o koeficijentima za obračun plaće službenika i namještenika gradske uprave Grada Makarske**

Uvodno obrazloženje prijedlogaOdluke o koeficijentima za obračun plaće službenika i namještenika gradske uprave Grada Makarske dala je**privremena pročelnica Upravnog odjela za opće poslove i imovinu Grada Lara Rakušić Ivanković.**

Uvodno obrazloženje prijedlogaOdluke o koeficijentima za obračun plaće službenika i namještenika gradske uprave Grada Makarske dao je **gradonačelnik Grada Makarske Zoran Paunović.**

**Privremena pročelnica Upravnog odjela za opće poslove i imovinu Grada Lara Rakušić Ivanković** je dala dodatno pojašnjenjei među ostalim u ime predlagatelja predložila sljedeće:

**AMANDMAN 1:**

U članku 2. Odluke o koeficijentima za obračun plaće službenika i namještenika gradske uprave Grada Makarske u tabelarnom prikazu pod rednim brojem 11. REFERENT umjesto koeficijenata 1,40 treba stajati „**1,45**“.

Koji je amandman predlagatelja koji postaje sastavni dio odluke i o navedenome se ne glasuje zasebno.

**Vijećnica Ivana Miočević Franić** je sudjelovala u pojedinačnoj raspravi.

**Vijećnik Petar Kelvišer** je sudjelovao u pojedinačnoj raspravi, na raspravu mu je odgovorio **gradonačelnik Grada Makarske Zoran Paunović** a vijećnik je dao komentar odgovora.

**Vijećnik Jakov Lovreta** je sudjelovao u pojedinačnoj raspravi a na izlaganje mu je replicirao **vijećnik Petar Kelvišer.**

**Gradonačelnik Grada Makarske Zoran Paunović** je dao dodatno pojašnjenje predložene odluke.

**Vijećnik Stjepan Zelić** je sudjelovao u pojedinačnoj raspravi.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o koeficijentima za obračun plaće službenika i namještenika gradske uprave Grada Makarske stavila na glasovanje.

*Odluka o koeficijentima za obračun plaće službenika i namještenika gradske uprave Grada Makarske je usvojena jednoglasno sa 10 (deset) glasova ZA.*

1. **Prijedlog Odluke o izmjeni i dopuni Odluke o osnivanju vlastitog pogona Grada Makarske**

Uvodno obrazloženje prijedloga Odluke o izmjeni i dopuni Odluke o osnivanju vlastitog pogona Grada Makarskeje u ime Odbora za statutarno-pravna pitanja kao predsjednica dala **predsjednica Gradskog vijeća Grada Makarske Gordana Muhtić** i među ostalim u ime predlagatelja predložila sljedeće:

**AMANDMAN 1:**

Predlaže se dopuna:

 Iza čl. 6.

Navodi se „PRIJELAZNE I ZAVRŠNE ODREDBE“

Koji je amandman predlagatelja koji postaje sastavni dio odluke i o navedenome se ne glasuje zasebno.

Uvodno obrazloženje prijedlogaOdluke o izmjeni i dopuni Odluke o osnivanju vlastitog pogona Grada Makarske dao je **gradonačelnik Grada Makarske Zoran Paunović.**

U ime Kluba vijećnika SDP Makarska – Stjepan Zelić u raspravi je sudjelovao **vijećnik Frane Filipeti.**

**Vijećnik Petar Kelvišer** je sudjelovao u pojedinačnoj raspravi, na raspravu mu je odgovorio **gradonačelnik Grada Makarske Zoran Paunović** a vijećnik je dao komentar odgovora. Na koji je odgovorila **predsjednica Gradskog vijeća Grada Makarske Gordana Muhtić.**

**Vijećnica Ivana Miočević Franić** je sudjelovala u pojedinačnoj raspravi, kojoj je na izlaganje odgovorio **gradonačelnik Grada Makarske Zoran Paunović**. Vijećnica je dala komentar odgovora na koji je odgovorio gradonačelnik.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o izmjeni i dopuni Odluke o osnivanju vlastitog pogona Grada Makarskestavila na glasovanje.

*Odluka o izmjeni i dopuni Odluke o osnivanju vlastitog pogona Grada Makarske je usvojena jednoglasno sa 9 (devet) glasova ZA.*

1. **Prijedlog** **Odluke o proglašenju pomoćnog nogometnog igrališta na Gradskom sportskom centru – javnim dobrom u općoj upotrebi**

Uvodno obrazloženje prijedloga Odluke o proglašenju pomoćnog nogometnog igrališta na Gradskom sportskom centru – javnim dobrom u općoj upotrebi dao je **zamjenik pročelnika Upravnog odjela za opće poslove i imovinu Grada Bojan Mileta.**

U ime Kluba vijećnika SDP Makarska – Stjepan Zelić u raspravi je sudjelovao **vijećnik Jakša Jurasović.**

**Vijećnik Petar Kelvišer** je sudjelovao u pojedinačnoj raspravi, na raspravu mu je odgovorio **zamjenik pročelnika Upravnog odjela za opće poslove i imovinu Grada Bojan Mileta.**

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o proglašenju pomoćnog nogometnog igrališta na Gradskom sportskom centru – javnim dobrom u općoj upotrebi stavila na glasovanje

*Odluka o proglašenju pomoćnog nogometnog igrališta na Gradskom sportskom centru – javnim dobrom u općoj upotrebi je usvojena jednoglasno sa 10 (deset) glasova ZA.*

1. **Prijedlog Odluke o davanju u zakup javne površine trgovačkom društvu Naprid bili d.o.o.**

Uvodno obrazloženje prijedloga Odluke o davanju u zakup javne površine trgovačkom društvu Naprid bili d.o.o.je dao **privremeni pročelnik Upravnog odjela za razvoj Grada Matko Lovreta.**

U ime Kluba vijećnika SDP Makarska – Stjepan Zelić u raspravi je sudjelovao **vijećnik Jurica Klarić.**

**Vijećnik Stjepan Zelić** je sudjelovao u pojedinačnoj raspravi.

**Vijećnik Petar Kelvišer** je sudjelovao u pojedinačnoj raspravi a na izlaganje mu je odgovorio **privremeni pročelnik Upravnog odjela za razvoj Grada Matko Lovreta.**

**Vijećnica Ivana Miočević Franić** je sudjelovala u pojedinačnoj raspravi a na izlaganje joj je odgovorio **privremeni pročelnik Upravnog odjela za razvoj Grada Matko Lovreta.**

**Vijećnik Petar Kelvišer** je postavio pitanje na koje je odgovorio **privremeni pročelnik Upravnog odjela za razvoj Grada Matko Lovreta.**

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o davanju u zakup javne površine trgovačkom društvu Naprid bili d.o.o. stavila na glasovanje.

*Odluka o davanju u zakup javne površine trgovačkom društvu Naprid bili d.o.o. je usvojena sa 8 (osam) glasova ZA i 2 (dva) SUZDRŽANA glasa.*

1. **Prijedlog** **Odluke o izmjenama i dopunama Odluke o davanju na korištenje javnih površina na području Grada Makarske**

Uvodno obrazloženje prijedloga Odluke o izmjenama i dopunama Odluke o davanju na korištenje javnih površina na području Grada Makarskeje dao **privremeni pročelnik Upravnog odjela za razvoj Grada Matko Lovreta.**

U ime Kluba vijećnika SDP Makarska – Stjepan Zelić u raspravi je sudjelovala **predsjednica Gradskog vijeća Grada Makarske Gordana Muhtić.**

**Vijećnica Ivana Miočević Franić** je sudjelovala u pojedinačnoj raspravi a na izlaganje joj je odgovorila **predsjednica Gradskog vijeća Grada Makarske Gordana Muhtić.**

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o izmjenama i dopunama Odluke o davanju na korištenje javnih površina na području Grada Makarskestavila na glasovanje.

*Odluka o izmjenama i dopunama Odluke o davanju na korištenje javnih površina na području Grada Makarske**je usvojena sa 8 (osam) glasova ZA i 1 (jednim) SUZDRŽANIM glasom.*

1. **Prijedlog** **Odluke o I. Izmjenama i dopunama Odluke o socijalnoj skrbi Grada Makarske**

Uvodno obrazloženje prijedloga Odluke o I. Izmjenama i dopunama Odluke o socijalnoj skrbi Grada Makarskeje dala **privremena pročelnica Upravnog odjela za javne potrebe i društvene djelatnosti Sandra Vranješ.**

U ime Kluba vijećnika SDP Makarska – Stjepan Zelić u raspravi je sudjelovala **predsjednica Gradskog vijeća Grada Makarske Gordana Muhtić.**

**Vijećnik Petar Kelvišer** je sudjelovao u pojedinačnoj raspravi.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o I. Izmjenama i dopunama Odluke o socijalnoj skrbi Grada Makarske stavila na glasovanje.

*Odluka o I. Izmjenama i dopunama Odluke o socijalnoj skrbi Grada Makarske je usvojena jednoglasno sa 10 (deset) glasova ZA.*

1. **Prijedlog Zaključka o davanju prethodne suglasnosti na Odluku o izmjenama i dopunama Statuta Dječjeg vrtića „Biokovsko zvonce“ Makarska**

Uvodno obrazloženje prijedloga Zaključka o davanju prethodne suglasnosti na Odluku o izmjenama i dopunama Statuta Dječjeg vrtića „Biokovsko zvonce“ Makarskaje dala **privremena pročelnica Upravnog odjela za javne potrebe i društvene djelatnosti Sandra Vranješ.**

S obzirom da za raspravu nije bilo prijavljenih vijećnika predsjednica Gradskog vijeća Grada Makarske je prijedlog Zaključka o davanju prethodne suglasnosti na Odluku o izmjenama i dopunama Statuta Dječjeg vrtića „Biokovsko zvonce“ Makarska stavila na glasovanje.

*Zaključak o davanju prethodne suglasnosti na Odluku o izmjenama i dopunama Statuta Dječjeg vrtića „Biokovsko zvonce“ Makarska je usvojen jednoglasno sa 8 (osam) glasova ZA.*

1. **Prijedlog Rješenja o razrješenju i imenovanju člana/članice Odbora za međugradsku suradnju**

**Predsjednica Gradskog vijeća Grada Makarske Gordana Muhtić** je predložila da se za točke 13. i 14. dnevnog reda održi objedinjena rasprava s obzirom da se radi o izmjenama članova odbora gradskog vijeća gdje se u jednoj točki osoba razrješuju iz odbora u koje je ranije imenovana da bi se u sljedećoj točki imenovala u drugi odbor u kojem je razriješena osobama, dakle radi se o zamjeni članova iz iste kvote, te da se potom o svakoj točki zasebno glasuje.

*Prijedlog za objedinjenu raspravu po točkama 13. i 14. dnevnog reda je usvojen jednoglasno sa 8 (osam) glasova ZA.*

Uvodno obrazloženje prijedloga Rješenja o razrješenju i imenovanju člana/članice Odbora za međugradsku suradnju i prijedlogaRješenja o razrješenju i imenovanju člana/članice Odbora za javni red i mir i prigovor i pritužbe građana je dala **Predsjednica Gradskog vijeća Grada Makarske Gordana Muhtić.**

Uvodno obrazloženje prijedloga Rješenja o razrješenju i imenovanju člana/članice Odbora za međugradsku suradnju i prijedlogaRješenja o razrješenju i imenovanju člana/članice Odbora za javni red i mir i prigovor i pritužbe građana je dala **članica Odbora za izbor i imenovanje Gradskog vijeća Tina Međurečan.**

**Vijećnik Petar Kelvišer** je sudjelovao u pojedinačnoj raspravi a na izlaganje su mu odgovorili **zamjenica gradonačelnika Grada Makarske Antonia Radić Brkan, privremena pročelnica Upravnog odjela za javne potrebe i društvene aktivnosti Sandra Vranješ** i **privremena pročelnica Upravnog odjela za opće poslove i imovinu Grada Lara Rakušić Ivanković. Vijećnik Petar Kelvišer** je nastavio pojedinačnu raspravu.

S obzirom da za raspravu nije bilo prijavljenih vijećnika predsjednica Gradskog vijeća Grada Makarske je prijedlog Rješenja o razrješenju i imenovanju člana/članice Odbora za međugradsku suradnju stavila na glasovanje.

*Rješenje o razrješenju Gordana Buble člana Odbora za međugradsku suradnju i imenovanju Tine Međurečan za članicu Odbora za međugradsku suradnju je usvojeno jednoglasno sa 10 (deset) glasova ZA.*

1. **Prijedlog** **Rješenja o razrješenju i imenovanju člana/članice Odbora za javni red i mir i prigovor i pritužbe građana**

S obzirom da je pod točkom 13. dnevnog reda održana objedinjena rasprava i za ovu točku dnevnog reda a da nije bilo prijavljenih za raspravu predsjednica Gradskog vijeća Grada Makarske je prijedlog **Rješenja o razrješenju i imenovanju člana/članice Odbora za javni red i mir i prigovor i pritužbe građana** stavila na glasovanje.

*Rješenje o razrješenju Tine Međurečan članice Odbora za javni red i mir i prigovor i pritužbe građana i imenovanju Gordana Bubele za člana Odbora za javni red i mir i prigovor i pritužbe građana je usvojeno jednoglasno sa 10 (deset) glasova ZA.*

1. **Prijedlog** **Odluke o III. Izmjeni i dopuni Odluke o osnivanju predškolske ustanove Dječji vrtić „Biokovsko zvonce“ Makarska**

Uvodno obrazloženje prijedloga Odluke o III. Izmjeni i dopuni Odluke o osnivanju predškolske ustanove Dječji vrtić „Biokovsko zvonce“ Makarska je dala **privremena pročelnica Upravnog odjela za javne potrebe i društvene djelatnosti Sandra Vranješ.**

S obzirom da za raspravu nije bilo prijavljenih vijećnika predsjednica Gradskog vijeća Grada Makarske je prijedlog Odluke o III. Izmjeni i dopuni Odluke o osnivanju predškolske ustanove Dječji vrtić „Biokovsko zvonce“ Makarska stavila na glasovanje.

*Odluka o III. Izmjeni i dopuni Odluke o osnivanju predškolske ustanove Dječji vrtić „Biokovsko zvonce“ Makarske**je usvojena jednoglasno sa 10 (deset) glasova ZA.*

Sjednica je završila u 14.00 sati.

Zapisnik vodio:

Tonći Batinić, dipl. iur.

 **Tajnica**              **Predsjednica**

 **Gradskog vijeća**               **Gradskog vijeća**

Lara Rakušić Ivanković, dipl. iur.                                 Gordana Muhtić, dipl.iur.